INFORMAATIKA (MULTIMEEDIUM JA ÕPISÜSTEEMID) ERIALA KIRJELDUS

Nominaalne õppeaeg   -   2 aastat
Magistriõpe

Õppekava on suunatud põhiliselt erinevate ainete õpetajatele, kuid on jõukohane mistahes erialal kõrgharidust omavale spetsialistile. Eeltingimuseks magistriõppesse astumisel on arvutikasutaja oskustunnistuse (AO) tasemel IT-oskuste omamine. 
Valdkonnaained annavad üliõpilastele teadmisi ja oskusi IT-vahendite rakendamiseks teistes valdkonnasisestes suundades – matemaatikas ja füüsikas, aga samuti elektrooniliste õpikeskkondade loomisel. 
Eriala kohustuslikud ained peavad üliõpilasele tagama põhiteadmised ja oskused, mis võimaldaksid iseseisvalt luua multimeediumipõhist tarkvara. Kohustuslikud ained jagunevad kahte rühma: 1) Ained, mis peavad tagama õppuri multimeediumipõhise tarkvara loomise üldised tehnilised ja metoodilis-kunstilised oskused (Multimeediumi disain, Multimeediumi arendamine, Multimeediumi tootmine), 2) Ained, mis peavad andma vajalikud oskused multimeediumipõhise õpitarkvara loomiseks (Multimeediumipõhise õpisüsteemi disain, Hüpermeediumipõhise tarkvara stsenaariumid ja tekstiloome, Infotehnoloogia õppekavaarenduses, IT-projektide juhtimine). Multimeediumikursuses tuginetakse põhiliselt paketile Macromedia Authorware. 
Valikaineteks on ained, mille kaudu on võimalik kas end paremini ette valmistada kohustuslike ainete õppimiseks (Multimeedium) või süvendatult käsitleda teatud edaspidises kutsetöös olulisi teemasid (Uurimistöö haridustehnoloogias, Kaugkoolituse tehnoloogia, Informaatika didaktika, Infotehnoloogia strateegiline juhtimine).
Eriala individuaalainetena võib vastavalt kokkuleppele magistritöö juhendajaga valida mistahes magistriuuringuteks vajalikke aineid.
Vabaainetena võib üliõpilane valida mistahes aineid, mida pakutakse Tallinna Pedagoogikaülikoolis või teistes ülikoolides.
Erialaseminarid seisnevad põhiliselt õppurite poolt ettevalmistatud ja läbiviidud ümarlauadiskussioonides, mis käsitIevad IKT-vahendite koolituses kasutamise probleeme.
Magistritöö seisneb soovituslikult mingi üldhariduskooli õppekavas oleva teema jaoks tervikliku tarkvaratoote loomises, selle pedagoogilises katsetamises ning tööga seonduva materjali teoreetilises käsitluses. 

Lõpetajale esitatavad nõuded
Lõpetaja peab olema võimeline koostama ning realiseerima erinevates keskkondades (CD, Internet) multimeediumivahenditel põhinevat õpitarkvara.